Y-कैटेगरी सिक्योरिटी हटाई गई, कमेटी ने कहा- उन्हें सुरक्षा देने का कोई औचित्य नहीं
Azam Khan Y-Category Security Update  सपा नेता आजम खान को एक और झटका लगा है। UP सरकार ने आजम खान की Y-श्रेणी की सुरक्षा हटा ली है। Y-श्रेणी के गनर और आवास पर तैनात गारद को रामपुर के SP ने पुलिस लाइन वापस बुला लिया है
सपा नेता आजम खान को एक और झटका लगा है। UP सरकार ने आजम खान की Y-श्रेणी की सुरक्षा हटा ली है। Y-श्रेणी के गनर और आवास पर तैनात गारद को रामपुर के SP ने पुलिस लाइन वापस बुला लिया है। VVIP की सुरक्षा को लेकर पिछले साल 8 नवंबर को राज्य स्तरीय सुरक्षा समिति की एक बैठक हुई थी। इसमें समिति ने कहा था कि आजम खान के लिए Y-श्रेणी की सुरक्षा बनाए रखने का कोई औचित्य नहीं है। इसी रिपोर्ट के आधार पर बुधवार को सचिव गृह की तरफ से रामपुर के SP अशोक कुमार शुक्ला को निर्देशित किया गया।
अब आजम और उनके परिवार के पास कोई सुरक्षा नहीं
ASP डॉ. संसार सिंह ने बताया कि अब आजम खां और उनके परिवार के किसी सदस्य के पास अब कोई सुरक्षा नहीं है। Y-श्रेणी की सुरक्षा के तहत VVIP नेता की सिक्योरिटी में कुल 11 जवान तैनात होते हैं। इसमें दो कमांडो और दो PSO भी होते हैं। सुरक्षा में लगे 3 गनर और उनके आवास पर तैनात गारद को गुरुवार को रामपुर पुलिस लाइन बुलाया गया है।
जिस केस में आजम की विधायकी गई, उसी में हुए थे बरी
25 मई को हेट स्पीच केस में आजम खान को बड़ी राहत मिली है। बुधवार को रामपुर की स्पेशल MP/MLA कोर्ट ने आजम को बरी कर दिया। आजम को इसी केस में MP/MLA कोर्ट की निचली अदालत से 3 साल की सजा हुई थी। सजा के बाद उनकी विधायकी चली गई थी। इसके बाद इस सीट पर उप चुनाव हुआ, जिसमें आजम पर केस करने वाले भाजपा नेता विधायक चुने गए।
वकील जुबैर अहमद ने कहा था कि आजम को MP/MLA कोर्ट ने बरी कर दिया है। निचली अदालत ने जिन साक्ष्यों के आधार पर सजा दी थी, उन्हें अमान्य करते हुए ऊपरी अदालत ने लगभग 7 महीने बाद आजम को बाइज्जत बरी कर दिया है।
2019 में आजम खान के खिलाफ भाजपा नेता ने दर्ज कराया था केस
आजम को हेट स्पीच मामले में 27 अक्टूबर 2022 को सजा हुई थी। कोर्ट ने आजम पर 25 हजार रुपए का जुर्माना भी लगाया था। यह मामला 2019 का है। तब देश में लोकसभा चुनाव हो रहे थे।
सपा नेता आजम खान उस वक्त एक चुनावी सभा को संबोधित करने के लिए रामपुर के मिलक विधानसभा क्षेत्र में पहुंचे थे। सभा स्थल पर काफी भीड़ थी। चुनावी सभा में कथित रूप से आजम खान ने आपत्तिजनक और भड़काऊ टिप्पणियां की थीं। जिस पर विपक्षी दलों ने हंगामा किया था।
इसी दौरान भाजपा नेता आकाश सक्सेना ने उनके खिलाफ थाने में शिकायत दी थी। जिस पर कार्रवाई करते हुए पुलिस ने मिलक कोतवाली में आजम खान के खिलाफ आचार संहिता उल्लंघन और भड़काऊ भाषण देने का मामला दर्ज किया था। पुलिस की जांच पड़ताल के बाद यह मामला रामपुर की MP-MLA कोर्ट में पहुंचा था।
केस करने वाले आकाश सक्सेना रामपुर शहर सीट से उपचुनाव में जीते
आजम खान की विधायकी जाने के बाद रामपुर शहर सीट पर 5 दिसंबर 2022 को उपचुनाव हुए थे। 7 दिसंबर को रिजल्ट घोषित हुआ, इसमें भाजपा प्रत्याशी आकाश सक्सेना ने आजम के करीबी आसिम रजा को 25,703 वोटों से हरा दिया।
इससे पहले भी आकाश सक्सेना रामपुर विधानसभा सीट से 2022 में आजम के खिलाफ चुनाव लड़े थे, हालांकि वो हार गए थे। आकाश अब तक 43 केसों में आजम के खिलाफ सीधे पक्षकार हैं।
विधायकी बहाल नहीं होगी
मामले पर हाईकोर्ट के सीनियर वकील सीबी पांडेय ने कहा था कि पूर्व मंत्री आजम खान की विधायकी पर कुछ नहीं हो सकता है। उन्होंने महाराष्ट्र सरकार के मामले का हवाला दिया। जिस पर सुप्रीम कोर्ट ने कहा था कि स्पीकर द्वारा विधायकों की सदस्यता रद्द किए जाने के बाद उनकी बहाली नहीं की जा सकती है। वैसे ही हेट स्पीच मामले में आजम खान की विधायकी बहाल नहीं हो सकती है। अगर आजम को अन्य किसी मुकदमे में 2 या 2 साल से ज्यादा की सजा सुनाई गई होगी, तब उनकी सदस्यता और 6 साल तक चुनाव लड़ने पर रोक नहीं हटेगी।
आजम को सड़क जाम करने के मामले में मिल चुकी है 2 साल की सजा
हेट स्पीच मामले के अलावा 13 फरवरी, 2023 को मुरादाबाद कोर्ट ने आजम और उनके बेटे अब्दुल्ला खान को 2 साज की सजा सुनाई थी। दरअसल, 29 जनवरी 2008 को आजम को मुरादाबाद पुलिस ने रोक लिया था। इस दौरान आजम गुस्सा होकर सड़क पर बैठ गए थे। उसके बाद आजम खान और उनके बेटे समेत समर्थकों के खिलाफ सरकारी काम में बाधा डालने और सड़क जाम करने का मुकदमा दर्ज किया गया था। वहीं, 2020 में फर्जी जन्म प्रमाण पत्र मामले में आजम, पत्नी और बेटे को एक साथ जेल भेज दिया गया था।
अखिलेश यादव ने खाया दशहरी आम:आजम खान के साथ पी नेता जी की चाय; कहा-बर्बादी की कगार पर किसान, मदद नहीं कर रही भाजपा सरकार
सपा प्रमुख अखिलेश यादव की आजम खान के साथ आम खाने और चाय पीने की फोटो सामने आई है। दरअसल, मंगलवार को अखिलेश यादव मलीहाबाद में मैंगो मैन के नाम से मशहूर कलीमुल्लाह खान के घर पहुंचे थे। इस दौरान उन्होंने लखनऊ के मलीहाबाद में फेमस दशहरी-चौसा समेत कई किस्म के आम खाए। इसके बाद नेता जी रेस्टोरेंट पर गए और चाय की चुस्की ली। पढ़ें पूरी खबर...
चंद्रशेखर को गले लगाकर आजम बोले-मुझ पर 250 मुकदमे:भीम आर्मी चीफ ने कहा- BJP विरोधियों को निपटाने की कोशिश कर रही
भीम आर्मी चीफ चंद्रशेखर पर हमले के बाद रविवार को पूर्व मंत्री आजम खान और उनके बेटे अब्दुल्ला उनसे मिलने पहुंचे। आजम ने चंद्रशेखर को गले लगाया। हाल-चाल लेने के बाद दोनों नेता मीडिया से मुखातिब हुए। BJP सरकार पर तंज कसते हुए आजम खान ने कहा, "मुझ पर 250 मुकदमे हैं। पुलिस ने हमारे लिए इतना अच्छा काम किया है कि जब पूछेंगे तो हम तारीफ ही करेंगे। UP की सत्ता जो आज चला रहे हैं उनका इतिहास सबको पता है।" पढ़ें पूरी खबर...